stanford-oval/wikipedia huggingface dataset:
וואן פיס
המדיות בזיכיון > משחקי וידאו

לאורך השנים יצאו לשווקים מספר רב של משחקי וידאו המבוססים על עלילת הסדרה. המשחקים יצאו לקונסולת משחקים וקונסולות ניידות שונות. רוב משחקי הווידאו של וואן פיס אשר נוצרו עד היום הם משחקי תפקידים או משחקי לחימה בהם השחקן משחק באחת הדמויות הראשיות בסדרה. בין המשחקים תוכלו למצוא את וואן פיס אנלימיטד קרוז הראשון והשני, One Piece Pirate Warriors, One Piece Burning Blood.
המדיות בזיכיון > תקליטורים

לאורך השנים הופקו מספר תקליטורים אשר הכילו את הפסוקלים של סדרת האנימה, סרטי האנימה ומשחקי הווידאו. עד היום יצאו לשווקים מעל 49 סינגלים. רבים מתוכם יצאו לשווקים גם על גבי תקליטורי אוסף יחד עם מוזיקת רקע מתוך סדרת האנימה, הסרטים ומשחקי הווידאו בסדרה.
המדיות בזיכיון > שיווק

הפופולריות הרבה לה זכתה הסדרה לאורך השנים ברחבי בעולם, ובמיוחד ביפן, הובילה לצמיחתה של תעשייה משגשגת המוכרת מוצרים נלווים של הסדרה. דמויות הראשיות ודמויות המשנה של הסדרה מופיעים על גבי מוצרים רבים, כגון בגדים, כרזות, משחקי שולחן, משחקי קלפים ובובות.
כמו כן, ההצלחה הרבה לה זכתה הסדרה ביפן הובילה לכך שבמרץ 2011 שירות הדואר ביפן הנפיק סדרת בולים של וואן פיס.
פרסים ומועמדויות > סדרת המאנגה

סדרת המאנגה של וואן פיס הייתה בין המועמדים הסופיים לפרס טזוקה שלוש פעמים ברציפות בשנים 2000–2002.
בסקר שנערך בשנת 2008 על ידי החברה היפנית אוריקון (Oricon), המספקת סטטיסטיקה אודות תעשיית הבידור ביפן, מדגם של בני נוער יפנים בחרו בוואן פיס בתור סדרת המאנגה המעניינת ביותר.
פרסים ומועמדויות > סדרת האנימה

"We Are!" – שיר הפתיחה הראשון של סדרת האנימה של וואן פיס בביצועו של קיטאדאני הירושי (קיטאדאני - שם המשפחה) – זכה בשנת 2000 בפרס קובה אנימציה בקטגוריית שיר הנושא הטוב ביותר.
בפברואר 2001 דורגה הסדרה במקום ה-9 מתוך עשר סדרות האנימה הפופולריות ביותר ביפן.
בשנת 2001, קוראי מגזין האנימה היפני הפופולרי "Animage" בחרו בסדרת האנימה של וואן פיס במקום ה-5 ב"דירוג הקוראים לסדרת האנימה הבולטת ביותר של המאה ה-21".
בסקר מקוון שנערך בשנת 2005 על ידי רשת הטלוויזיה היפנית TV Asahi נבחרה סדרת האנימה של וואן פיס במקום ה-6 בדירוג של "סדרות הטלוויזיה המונפשות הפופולריות ביותר". לפני שסקר זה בוצע, פרסמה רשת הטלוויזיה היפנית TV Asahi דירוג נוסף אשר התבסס על סקר ארצי, ולפיו סדרת האנימה של וואן פיס דורגה במקום הראשון בקרב בני הנוער ביפן. בשנת 2006, דורגה הסדרה במקום ה-1 בדירוג של 10,000 סדרות האנימה הפופולריות ביותר ביפן צבי פרו.
וואן פיס בישראל

הסדרה צברה פופולריות רבה וקהל מעריצים אדוק בישראל זמן רב לפני שנרכשה על ידי רשתות הטלוויזיה המקומיות, בשל רשתות שיתוף קבצים שונות באינטרנט, אשר הפיצו את פרקי הסדרה המקוריים בדיבוב היפני והודות לקבוצות מתרגמים חובבים אשר הפיצו כתוביות בעברית לסדרה כמעט מיד לאחר מועד שידורם המקורי ביפן.
52 הפרקים הראשונים של סדרת האנימה שודרו במקור בישראל עם דיבוב לעברית בין השנים 2006 ל-2009 בערוץ ג'טיקס. בדצמבר 2022 הסדרה עלתה לספריית האנימה בדיבוב המקורי עם כתוביות בעברית.
את הגרסה העברית הראשונה של שיר הנושא של הסדרה ביצע שרון כהן. את הגרסה העברית השנייה של שיר הנושא ביצעה הדר שחף-מעיין. את מילות השירים כתב זיו מאיר.
וואן פיס בישראל > הפקת הדיבוב העברי

גרסאות עם דיבוב לעברית הופקו עבור 52 הפרקים הראשונים של סדרת האנימה במהלך העשור הראשון של המאה ה-21. הדיבוב העברי בוים על ידי עמיחי בר טוב.
וואן פיס בישראל > הפקת הדיבוב העברי > צוות המדבבים

בגרסה העברית השתתפו בדיבוב הדמויות:
יגאל מזרחי (מונקי די. לופי)
יורם יוספסברג (רורונואה זורו, גול די. רוג'ר, זף, צ'ו, דמויות שונות)
נטלי פיק (נאמי)
גלעד קלטר (אוסופ)
מולי שולמן (וינסמוק סאנג'י)
מתי אטלס (שאנקס)
אמנון וולף (גנזו, עין הנץ מיהוק)
דן קיזלר (קובי)
דנה סמו (ריקה, טאמנגי)
שירי גדני (טאשיגי)
הילה מערבי (נוג'יקו, דמויות שונות)
מיכה אוזין סליאן (מורגן, באגי, דון קריג, ארלונג, קריינות)
עדי קוזלובסקי (אלבידה, קאיה, בלמר)
עפרון אטקין (קפטן קורו, דמויות שונות)
שמחה ברבירו (ג'אנגו, קפטן סמוקר, הלמפו, נזומי, דמויות שונות)
יואב יפת (גין, קורובי, דמויות שונות)
אסף קורמן (נוני)
איריס זינגר (דמויות שונות)
זיו מאיר (דמויות שונות)
שרון כהן (דמויות שונות)
הערות שוליים

1 2  Egan Loo, One Piece's 'Prototype' Romance Dawn to be Animated, Anime News Network, ‏2024-07-14 (באנגלית)
↑  한정 원피스 오리지널 우표 세트 발매중! | 일본정보 교류마당 99s (הקישור אינו פעיל)
↑  2000 Osamu Tezuka Cultural Prizes
↑  2001 Osamu Tezuka Cultural Prizes
↑  2002 Osamu Tezuka Cultural Prizes
↑  Oricon: most interesting manga באתר Tokyograph
↑  アニメーション神戸賞 (הקישור אינו פעיל)
↑  Top 10 Anime in Japan – Anime News Network
↑  More details Regarding Animage Top 100 – Anime News Network
1 2  TV Asahi Top 100 Anime – Anime News Network
↑  日本全国徹底調査！好きなアニメランキング100
↑  月バラ2時間スペシャル 芸能界アニメ通が集結!徹底調査アニメランキング100
צילום משנת 2003 של העתק ספינתם הראשונה של צוות פיראטי כובע הקש, "Going Merry"
מפת העולם של וואן פיס
מפת אלאבאסטה שבעולם של וואן פיס
קוספליי של דמויות וואן פיס
הלוגו בעברית של וואן פיס שמופיע בפתיח של סדרת האנימה
כתב הוצאה לאור

| --- | --- |
לוגו כתב
 נתונים כלליים
 מייסדים:  משה מנשהוף 
 תקופת הפעילות:  2008–הווה (כ־17 שנים)
 משרד ראשי:  תל אביב
 בעלות:  משה מנשהוף
 ענפי תעשייה:  הוצאה לאור, electronic publishing 
 מוצרים עיקריים:  סיפורת, שירה, ספרי עיון, ספרות ילדים
 מנכ"ל:  משה מנשהוף
  
 www.ktav.co.il
 
כתב הוצאה לאור בע"מ היא הוצאת ספרים עצמאית.
ההוצאה נוסדה בשנת 2008 על ידי משה מנשהוף. ההוצאה מתמחה בהוצאה לאור של ספרי פרוזה, ספרי שירה, ספרות ילדים ונוער; וספרי עיון בתחומים שונים – היסטוריה, פילוסופיה, דת, מדע בדיוני ועוד.
מהכותרים הראשונים שיצאו לאור בהוצאה: "דברים ראשונים" של יונה וולך, שיצא לאור בשיתוף עם עכשיו, ספר השירה "ויקרא במדבר דברים" מאת אסף לב, והספר "ריח של כחול כביסה ושום" מאת יפה וגנר.
בין השאר יצאו לאור בהוצאת כתב ספריהם של פרופ' חיים מרנץ, פרופ' חיים היימס, פרופ' גבריאל מוקד, פרופ' גד קינר-קיסינגר, המחזאי ארז מירנץ והאמן ריצ'רד שילה. ההוצאה חברה בהתאחדות המו"לים בישראל.
ספרות מתורגמת

בנוסף להתמחות בהוצאה לאור של ספרות מקור בסוגות שונות, מפעל התרגום של ההוצאה שם לעצמו מטרה לערוך לקורא העברי היכרות עם יצירות מתורגמות מתרבויות שונות, ביניהן של התרבות הרוסית. בין הספרים שראו אור במסגרת זו:
נביאים 48' מאת מרק גלסניק, תרגום: שרה כוי (2014).
ילדי פושקין מאת לאוניד לווינזון, תרגום: דינה מרקון (2016).
הסטנצות החדשות לאוגוסטה מאת יוסף ברודסקי, תרגום: יעקב לח; הספר יצא בשיתוף הוצאת הקיבוץ המאוחד (2017).
אבן נייר ומספריים מאת מקסים אוסיפוב (אנ'), תרגום: יעל טומשוב (2018).
עבודת השחקן על עצמו מאת ק. ס. סטניסלבסקי, תרגום: אנטון פפרני (2020).
ספרים מתורגמים בולטים נוספים שראו אור בהוצאה:
הסערה מאת ויליאם שייקספיר, תרגום ועריכה: עמוס מוקדי (2013).
סוחרי האומות מאת אלכסנדרוס פאפאדיאמנדיס (אנ'), תרגום מיוונית: דספינה שרמיסטר וחיים פסח (2016).
אל דביר החשכה מאת אלפרד טניסון, תרגום: צור ארליך (2018).
סדרת תרבות איראן

במסגרת הסדרה "תרבות איראן" מפיקה ההוצאה ספרים הפותחים בפני הקוראים צוהר אל תרבות איראן, בכלל זה: שירה, סיפורת וספרות אקדמית בתחום. הספרים ראו אור בסדרה בעריכתו של פרופ' סולי שאהוור (פר'), ביניהם:
שירת רומי – שירים מהמת'נווי ופרקים בהגותו של ג'לאל א-דין רומי, תרגום: משה מנשהוף (2011).
פנינים מהשירה הפרסית – בשלושה כרכים, תרגום: פרופ' רחמן חיים (2014–2017).
הוֹסֵיין הַכּוּרְדִי מִשַּׁבֶּסְתַר – אגדה איראנית, תרגום: פרופ' רחמן חיים (2016).
ימים משונים הם אלה, יפתי – קובץ מהשירה המודרנית באיראן, תרגום: אורלי נוי (2018).
כיכר החירות עקובה מדם – שירים נבחרים מאת מהדי מוסווי, תרגום: אורלי כהן (2021),
הסדרה האקדמית

הסדרה האקדמית של הוצאת כתב עומדת בקריטריונים הדרושים להוצאה לאור אקדמית על ידי הקרן הלאומית למדע. בין הספרים שראו אור בסדרה:
הקומיקס הישראלי – דמויות ומגמות מרכזיות בעלילון העברי 1935–2000, מאת ד"ר אלי אשד (2022).
יוצאי איראן בישראל – עלייה, אתגרי קליטה והשתלבות, בעריכת פרופ' דוד מנשרי (2023).
ערב הסעודית וישראל – הגורמים להתקרבות הסעודית לישראל 1991–2017, מאת האני מרזוק (2023).
ספרים נבחרים

פרופ' גבריאל מוקד "בזמן אמיתי" (ביקורת הספרות)
פרופ' חיים מרנץ, "מחשבות על החינוך" (עיון)
פרופ' גד קינר-קיסינגר, "היונה משתוקקת למבול (שירה)
עמוד מוקדי, מלאכים על התקרה (רומן)
יונה וולך, דברים ראשונים (שירה)
יואב איתמר, הזורעים (שירה)
יוסי הדס, גל עין (מדע בדיוני)
יפה וגנר, דמעות בגדול החידקל (אוסף סיפורים)
ארז מירנץ, "דולדן", (רומן)
תחרות סיפורים קצרים

הוצאת כתב חרתה על דגלה את המוטו לפיו "זכותו של כל אחד לכתוב". במסגרת עידוד הכתיבה וחשיפה של יוצרים חדשים, החל משנת 2009 מקיימת ההוצאה תחרות שנתית במסגרתה שולחים יוצרים סיפורים קצרים בנושא מסוים. מבין הסיפורים הנשלחים לתחרות, 25 הסיפורים הנבחרים על ידי צוות שופטים מתפרסמים באנתולוגיה מודפסת. הסיפורים הזוכים בשלושת המקומות הראשונים מובאים בתחילת הספר. מדי שנה עורכת ההוצאה השקה חגיגית לאנתולוגיה ובה, בין השאר, מוצגים היוצרים הזוכים וסיפוריהם.
תחרות סיפורים קצרים > אנתולוגיות שיצאו לאור במסגרת התחרות

מיטב הכתב (2009) – סיפורי קונפליקט ודיאלוג בהיבטים אישיים וחברתיים; בעריכת עדי דביר איצקוביץ.
רגש ושכל (2010) – סיפורים בנושא רגש ושכל המציגים מערכות ניגודים שונות ומקוריות.
צקלון הזיכרונות (2011) – סיפורים המתמקדים בגיל השלישי.
סופי הדרכים (2013) – סיפורים בנושא אובדן וגעגוע, מיגון וכאב ועד לכמיהה והתרפקות.
החיים בשוליים (2014) – סיפורים החושפים את החיים בשולי התודעה, החברה או המרחב; בעריכת אמיר עצמון.
סיפורי מסע (2015) – סיפורי מסע, תנועה ומעברים בין מקומות, נופי טבע ונופי זיכרונות; בעריכת אמיר עצמון.
סיפורי חלום (2016) – סיפורי חלום כאב-טיפוס של הסיפור הנרקם מעצמו בראשינו החולמים; בעריכת אמיר עצמון.
החיים הם סיפור (2017) – סיפורים בנתיבי חיים הפורשים יריעות שלמות ורגעים בזמן; בעריכת מיכל טרן.
סיפורים מן המטבח (2018) – סיפורים סביב ציר האוכל, הפזורים על רצף אנושי רחב; בעריכת מיכל טרן.
דקניום (2019) – "סיפורי עשור" על תמורות הזמן עם חלוף השנים וסימני דרך משמעותיים; בעריכת סלין אסייג.
התחלות חדשות (2020) – סיפורים על התחלות חדשות במגוון פרשנויות ומשמעויות; בעריכת ראומה פוליצר.
העולם של אתמול (2021) – התבוננות בעולם של אתמול, בהיבט אישיים, חברתיים ולאומיים; בעריכת ציפי הראל.
ים ומלואו (2022) – סיפורי ים החושפים את האדם על כל גווניו ורבדיו, שלוות נפשו ותהפוכותיו; בעריכת ציפי הראל.
זמנים גנובים (2023) – סיפורי חיים החושפים עולמות נפשיים על רובדיהם הגלויים והסמויים; בעריכת עליזה אשד.
משברים (2024) – סיפורים בנושא משברים אנושיים מקצוות מרוחקים של החיים.
פרסים

הספר "הכפיל הווירטואלי" מאת משה מנשהוף – מועמד פרס גפן לשנת 2009 בקטגוריית ספר המקור.
לקריאה נוספת

נורית ויסמן, סקירות ספרים שיצאו לאור בהוצאת כתב, באתר נוריתה
קובי מידן, ריאיון עם אורלי נוי, מתרגמת הספר "ימים משונים הם אלה, יפתי", בתוכנית חוצה ישראל, כאן חינוכית.
אלי אשד, כל הדרכים מובילות אל שירת ג’לאל אל-דין רוּמי – לקרוא משורר פרסי-צופי בעברית, באתר יקום תרבות
משה גרנות, מהשוליים למרכז: תולדות הקומיקס העברי על פי ד”ר אלי אשד, באתר יקום תרבות
ירין כץ, "דגים אינם עפים" – סיפור מהספר עולם הקשת בענן מאת גל אלגר, באתר הקורא בספרים
הערות שוליים

↑  ספרים בסדרת "תרבות איראן", באתר הוצאת כתב
↑  הסדרה האקדמית, באתר הוצאת כתב
↑  תחרות הסיפור הקצר, באתר הוצאת כתב
↑  המועמדים הסופיים לפרס גפן 2009, באתר פרס גפן, ‏4 במאי 2009
דוקטור דוליטל 2

| --- | --- |

 מבוסס על:  דוקטור דוליטל מאת יו לופטינג
 בימוי:  סטיב קאר 
 הופק בידי:  ג'ון דייוויס 
 תסריט:  לארי לווין
 שחקנים ראשיים:  אדי מרפי ג'פרי ג'ונס קווין פולאק
 מוזיקה:  דייוויד ניומן 
 צילום:  דארין אוקאדה 
 מדינה:  ארצות הברית 
 חברת הפקה:  פוקס המאה ה-20 
 חברה מפיצה:  פוקס המאה ה-20, וודו, נטפליקס, דיסני+ 
 שיטת הפצה:  וידאו על פי דרישה 
 הקרנת בכורה:  22 ביוני 2001
 משך הקרנה:  87 דקות
 שפת הסרט:  אנגלית 
 סוגה:  סרט פנטזיה, סרט קומדיה 
 מקום התרחשות:  סן פרנסיסקו 
 תקציב:  70 מיליון דולר
 הכנסות:  176.1 מיליון דולר
 הכנסות באתר מוג'ו:   drdolittle2
 פרסים:  פרס ג'נסיס 
 סרט קודם:  דוקטור דוליטל (1998)
 סרט הבא:  דוקטור דוליטל 3 (2006)
 דף הסרט ב־IMDb
 
דוקטור דוליטל 2 (באנגלית: Dr. Dolittle 2) הוא סרט קומדיה אמריקאי בכיכובו של אדי מרפי. זהו סרט המשך לדוקטור דוליטל משנת 1998. הסרט יצא לאקרנים בקיץ 2001, בבימויו של סטיב קארר והוא מבוסס על הספר דוקטור דוליטל מאת יו לופטינג.
בסרט זה, דוקטור ג'ון דוליטל מנסה לעזור לבעלי החיים להציל את השמורה שלהם מפני בני האדם הרוצים להרוס אותם. זהו סרטו האחרון של מרפי בתפקיד הראשי של דוקטור דוליטל בעוד שהסרטים הבאים מציגים את קיילה פראט בתור הדמות הראשית החל מהסרט דוקטור דוליטל 3.
עלילה

כמה שנים לאחר אירועי הסרט הראשון, יכולתו של הווטרינר דוקטור ג'ון דוליטל לדבר עם החיות הפכה אותו למפורסם, והוא טייל בכל רחבי העולם עם הכשרון שלו. כאשר חזר מצרפת, הוא נתן לבתו מאיה זיקית בשם פפיטו, אולם מעניש את בתו צ'ריס על כישלון בלימודים כך שהוא לוקח לה את הפלאפון לשבוע. אריק, החבר של צ'ריס, בא לביקור ומצטרף לחגיגת יום ההולדת ה-16 של צ'ריס, שם אופוסום ודביבון בשם ג'ואי מספרים לג'ון שהבוס שלהם, הבונה הסנדק, מבקש לראותו. למחרת, ג'ון פגש את הבונה הסנדק ומסכים להציל את היער שלהם מכריתה תוך שהוא יאחד בין דובת מערב פסיפיק לזכר מאותו סוג.
בקרקס, ג'ון פגש את הדוב ארצ'י, דב מערב פסיפיק בסכנת הכחדה, והביא אותו ליער על מנת להיות דוב אמיתי. ג'ון לקח את משפחתו לחופשה למשך חודש ביער, שם הוא עושה עסקה עם דובה בשם אווה, אשר יש לה דב זכר בשם סוני. היא הסכימה לא לעשות החלטות למשך חודש וג'ון הבטיח לה שיהפוך את ארצ'י לדוב שהיא עומדת לאהוב.
כאשר התמודד עם האימונים של ארצ'י, ג'ון שכר חיות יער שיתלוו אל צ'ריס ואריק, למרות התנגדותה של אשתו ליסה. לאחר שהבטיח כי ארצ'י יזכה בלבה של אווה, ג'ון החליט לזכות בחזרה בליסה בבקתה שלהם, כאשר כל חיות היער צפו בהם, אולם לאקי הכלב הרס הכל. ארצ'י ניסה את הדרך של ג'ון על אווה אך נכשל ונפל מהעץ. מושפל, הוא סירב לעזוב את המערה, אולם כאשר ג'ון העליב אותו, דחף אותו ארצ'י אל הביצה, לאחר שהפך בעצמו ל"אלפא דוב". מאוחר יותר, ארצ'י בילה את היום עם אווה, אולם הקשר הופסק בגלל סוני. לאקי ניסה להרשים זאבה, כאשר הצליח לסמן את כל הטריטוריות שלה, אולם זאב זכר התערב וסילק אותו.
מר פוטר החליט לעשות עסקה עם ג'ון. ארצ'י אומר לג'ון שהוא יודע איך לכבוש את לבה של אווה והולך על גזע עץ חלול שבסופה נמצאת כוורת דבורים, למרות אזהרותיו של ג'ון והדבורים התוקפות. הוא הצליח להגיע לכוורת וזכה בלבה של אווה ובכבוד מצד חיות היער האחרות. אווה זרקה את סוני בעקבות חוצפתו כלפי ארצ'י.
במשחק מחבואים עם אווה, חץ מרדים נורה על ארצ'י בידי עוזרו של מר פוטר, וג'ון לומד שארצ'י הרס מסעדה. לאחר שקיבל מידע מסמור, סיפר לכולם בבית המשפט אך לא האמינו לו ודחו את בקשתו. ג'ון ביקר את ארצ'י בכלא, וסיפר לו שהולכים להעביר אותו לקרקס במקסיקו והצטער שהרס את חייו, אולם ארצ'י סיפר לו שהוא לימד אותו מה זאת אהבה. ג'ון הבין שצ'ריס הייתה מעורבת במתנתו של אביה לדבר עם החיות, ויחד הם החליטו להציל את היער. הוא איחד את חיות היער ואמר להן לא להיכנע ללא מלחמה ושחרר את ארצ'י. החיות, בהנהגת צ'ריס, אריק ומאיה, נלחמים מול חוטבי העצים, והחיות מכל רחבי העולם פתחו בשביתה.
מר פוטר ועוזרו הותקפו בידי החיות ומר פוטר נעצר בידי אווה וג'ואי, והוא נאלץ לקבוע פגישה עם ג'ון והחיות. כאשר החיות סירבו להצעה החדשה של מר פוטר, השביתה הלכה וגברה במירוץ סוסים, שם הסוסים סירבו להתחרות ושאמו הלוויתן לא הופיע. לבסוף, ההסכם בוצע ומשפחת דוליטל והחיות הסכימו, הם שחררו את ארצ'י והצילו את היער מחוץ לסן פרנסיסקו.
ג'ון וצ'ריס נהפכו ליותר קרובים, מדברים על עזרה לחיות ביחד, בעוד שארצ'י ואווה התאהבו ונולדו להם שני גורי דובים.
צוות השחקנים הראשי

אדי מרפי - דוקטור ג'ון דוליטל
קריסטין וילסון - ליסה דוליטל
קיילה פראט - מאיה דוליטל
רייבן סימון - צ'ריס דוליטל
ג'פרי ג'ונס - ג'ו פוטר
קווין פולאק - ג'ק ריילי
ליל זיין - אריק
ג'יימס אייברי - אלדון
סטיב ארווין - עצמו
צוות השחקנים הראשי > צוות המדבבים

נורם מקדונלד - לאקי הכלב
סטיב זאן - ארצ'י הדוב
ליסה קודרו - אווה הדובה
מייק אפס - סוני, דוב קודיאק
ג'ייקוב ורגס - פפיטו הזיקית
מייקל רפפורט - ג'ואי הדביבון
פיל פרוקטור - קוף שיכור
אייזק הייז - אופוסום
אנדי דיק - מר "לני" סמור
ארנולד שוורצנגר - זאב לבן
ריצ'רד סי סאראפיאן - הבונה הסנדק
רני סנטוני - עכברוש
ג'ון לגוויזאמו - עכברוש
פרנקי מוניז - גור דובים
מנדי מור - גורת דובים
ג'ורג'יה אנג'ל - ג'ירפה
הערות שוליים

↑  ניו יורק טיימס, שובם של סרטי ההמשך, באתר הארץ, 28 במאי 2001
היצור (סרט, 1982)

| --- | --- |

עטיפת הDVD של הסרט
 מבוסס על:  Who Goes There? 
 בימוי:  ג'ון קרפנטר 
 הופק בידי:  דייוויד פוסטר, לורנס תורמן 
 תסריט:  ביל לנקסטר
 עריכה:  טוד רמסי 
 שחקנים ראשיים:  קורט ראסל קית' דייוויד וילפורד ברימלי ריצ'רד דיסארט
 מדבבים:  אדריאן בארבו 
 מוזיקה:  אניו מוריקונה ג'ון קרפנטר
 צילום:  דין קונדי 
 מדינה:  ארצות הברית, קנדה 
 חברת הפקה:  סרטי יוניברסל 
 חברה מפיצה:  אולפני יוניברסל
 שיטת הפצה:  וידאו על פי דרישה 
 הקרנת בכורה:  25 ביוני 1982
 משך הקרנה:  108 דק' 
 שפת הסרט:  אנגלית 
 סוגה:  סרט אימה, סרט המבוסס על יצירה ספרותית, סרט דרמה, סרט מדע בדיוני, body horror film 
 מקום התרחשות:  אנטארקטיקה 
 תקציב:  15,000,000 דולר (מוערך)
 הכנסות:  19,629,760 דולר
 הכנסות באתר מוג'ו:   thing
 סרט הבא:  The Thing 
 דף הסרט ב־IMDb
 
היצור (או "הדבר", באנגלית: The Thing) הוא מותחן אימה מדע בדיוני משנת 1982, בבימויו של ג'ון קרפנטר, בכתיבתו של ביל לנקסטר ובכיכובו של קורט ראסל. שם הסרט מתייחס לאנטגוניסט שבו - צורת חיים חוצנית טפילה שנטמעת בתוך אורגניזמים אחרים ומחקה אותם. היצור מסתנן לתוך תחנת מחקר אנטארקטית, לוקח את צורתם של אלה שהוא הורג, ועד מהרה מתפשטת פרנויה בקרב שאר חברי הקבוצה.
הסרט הוא רימייק לסרט "דבר מעולם אחר" משנת 1951 של הבמאי הווארד הוקס וכריסטיאן ניבי, ולמעשה הוא עיבוד קולנועי נאמן יותר לנובלה "מי הולך שם?" של ג'ון ווד קמפבל הבן, שסיפקה את ההשראה לסרט משנת 1951.
בתוספת ה-DVD לסרט, קרפנטר ציין כי הסרט הוא הראשון ב"טרילוגיית האפוקליפסה", שכוללת גם את הסרטים "נסיך האופל" (1987) ו"פתח השיגעון" (1995), שאמנם אינם קשורים זה בזה, אך הם אוצרים בחובם תמה אפוקליפטית משותפת - אם "היצור" יצא לחופשי, זהו רק עניין של זמן עד שהוא יכלה את האנושות וישתלט על כדור הארץ.
צילומי הסרט התרחשו בקוטב הצפוני למרות העובדה שהעלילה התרחשה בקוטב הדרומי.
מאז צאתו לאקרנים, הסרט זכה לביקורות גרועות ותואר כ"זבל מיידי" ובזמנו נחשב לסרט השנוא ביותר אי פעם. אולם, הסרט זכה לתגובות חיוביות ביותר על האפקטים והמשחק אך קטלו את הסרט בשל היותו מתעסק באפקטים ופחות הרבה בעלילה. אולם, לאחר יציאתו הסרט צבר מעמד של סרט פולחן, ונעשו לו מספר עיבודים במדיות השונות, ביניהם נובלה, קומיקס מבית דארק הורס ומשחק מחשב. בנוסף, הסרט נחשב לאמת מידה בנושא "האפקטים המיוחדים", כאשר האפקטים האלו נוצרו על ידי רוב בוטין, שהיה רק בן 22 כשיצר אותם. הוא נאסר לשידור בפינלנד ובדרום קוריאה. בשנת 2011 יצא סרט מקדים באותו שם. בנוסף, הסרט גרף אחריו סכום כולל של כיותר מ-19 מיליון דולר לעומת תקציב הפקה של 15 מיליון דולר בלבד.
עלילה

זהו סיפורה של משלחת מחקר מדעית אמריקנית בת 12 חברים הנמצאת במדבריות הקרח השוממות באנטארקטיקה, בחורף 1982. שלוות המחנה האמריקני מופרת כאשר מסביב למחנה חג מסוק אשר שייך לצוות מחקר מהמחנה הנורווגי, בעודו מנסה ליירט כלב. זוג חברי משלחת נורווגית החגים מעל הבסיס במסוק, עצבניים, רודפים אחר כלב ומנסים להורגו. לאחר שנחת, המסוק הנורווגי אשר רדף אחר הכלב נהרס בפיצוץ רימון, שהשליך בשוגג אחד מחברי המחנה הנורווגי, לארס, ואף נהרג טייס המסוק, מתיאס. לארס, כעת חבר המחנה הנורווגי היחיד יורה, ופוגע שלא במכוון, בג'ורג', כאשר בשלב זה, אחד מחברי הצוות האמריקאי, גארי, יורה בלארס למוות. כעת נותר הצוות האמריקני עם מטלת סידור הבלאגן שנוצר, ללא מידע או תשובות בנוגע למה שהתרחש זה עתה. הכלב אותו רדפו הנורבווגים, מצא כעת מחסה במחנה, כאשר הוא חופשי להסתובב בו, עד אשר הוכנס לכלוב עם שאר הכלבים. שם, במהלך הלילה הכלב משנה את צורתו הפיזית ומתקיף כמה כלבים אשר נמצאים במכלאה בבסיס המשלחת האמריקנית. לאחר שהרגו את היצור בעזרת להביור, חברי המשלחת מתחילים להבין על ידי נתיחה שלאחר המוות של גופת היצור ועל ידי תצלומים מבסיס המשלחת הנורווגית שזהו בעצם יצור אורגני מכוכב אחר המסוגל לשנות את צורתו לכל צורה אורגנית אשר בקרבתו על ידי עיכול האורגניזם ואסימילציה (הידמות) לאותו אורגניזם. כאשר הם מגלים שרוב הסיכויים שאחד או יותר מחברי הקבוצה עלול להיות היצור המוזר הם מוצאים את עצמם תוהים בפרנואידיות מי מחברי המשלחת עבר את האסימילציה ומי לא.
ראו גם

Among Us
הערות שוליים

↑  הערכת תקציב היצור, מתוך אתר IMDb
↑  הערכת תקציב הסרט היצור, ופרטי טריוויה נוספים, מאתר בית האימים
↑  הכנסות הסרט היצור מתוך אתר Box Office Mojo
| --- | --- |
בקרת זהויות :  NLI: 987009950611905171  PLWABN: 9810573256105606  BnF: cb38159694p (data)  CANTIC: a12014709  GND: 4642594-9  LCCN: n84040864  SUDOC: 171837940  VIAF: 316751773   WorldCat (עם VIAF): 316751773
יחידה 636

| --- | --- |
 תג יחידה 636 – תנשמת על רקע אדום ושמש צהובה מעליה סיכת לוחם ביחידה 636
סיכת לוחם ביחידה 636
 "אין מקום שהוא רחוק מדי"
 פרטים
 כינוי:  יחידת ניצן
 כינוי עבר:  גדוד ניצן
 מדינה:  ישראל ישראל
 שיוך:   צבא הגנה לישראל
 סוג:  יחידת איסוף קרבי מובחרת
 בסיס האם:  מחנה עופר
 אירועים ותאריכים
 תקופת הפעילות:  נובמבר 1993 – הווה (כ־31 שנים)
 מקים היחידה:  אל"ם יוסי גרינפלד
 מלחמות:  רצועת הביטחון, האינתיפאדה השנייה, מבצע חומת מגן, מלחמת לבנון השנייה, מבצע שובו אחים, מבצע צוק איתן, מבצע שובר גלים, מבצע בית וגן, מלחמת חרבות ברזל
 נתוני היחידה
 ייעוד:  איסוף קרבי של מודיעין טקטי וסיכול טרור
 כוח אדם:  לוחמי איסוף, בקא"סיות ותצפיתניות
 ציוד עיקרי:  רובי סער M4A1 קרבין ו-M16A1, מקלע נגב ומאג, מטול M203, רוגר SR-22 ורובה צלפים M24, רחפנים, אמצעי תצפית, רכבי שטח ואמצעים חשאיים מיוחדים
 פיקוד
 יחידת אם:   חיל הגנת הגבולות (בעבר  חיל האיסוף הקרבי)   אוגדת איו"ש
 דרגת המפקד:    סגן-אלוף
 מפקד נוכחי:  סא"ל א'
 מפקדים:  מפקדי היחידה
 עיטורים
   אות הערכה מטעם הרמטכ"ל   צל"ש אלוף
יחידת ניצן 636 היא יחידת איסוף ויירוט מובחרת בצה"ל, הכפופה פיקודית לאוגדת איו"ש ופיקוד המרכז ולמערך האיסוף הקרבי בחיל הגנת הגבולות. היחידה פועלת בשגרה ביהודה ושומרון ובבקעת הירדן. מפקד היחידה הוא קצין בדרגת סגן-אלוף. היחידה עוסקת בסיכול טרור, איסוף מודיעין קרבי בשטחי אויב, מארבי תצפית וסיכול ייחודיים, אבטחת כוחות צה"ל בשטחי אויב ויירוט מפגעים תוך שימוש באמצעים טכנולוגיים מתקדמים.
היחידה הוקמה בשנת 1993 כיחמ"מ בגזרת רצועת הביטחון, ולאחר מבצע חומת מגן בו השתתפה הוחלט על הצורך ביחידה כדוגמתה בגזרת יהודה ושומרון והיא הועברה לפיקוד המרכז. בעקבות הישגי היחידה בסיכול טרור, מספר המשרתים הגבוה והגדלת כמות משימותיה, הוגדלה היחידה והוסבה מגדוד ליחידה צבאית, בעלת היקף גבוה במיוחד של משרתים ותחומי עיסוק, ומבנה וארגון של יחידה מיוחדת. היחידה מוגדרת כיחידת חוד של יחידות האיסוף הרב-ממדיות בגבולות, והיא היחידה הגדולה בצה"ל עליה מפקד סגן-אלוף.
ליחידה עיטור אות הערכה מבצעי מטעם הרמטכ"ל משנת 2020 ועיטור צל"ש אלוף פיקוד המרכז משנת 2023. במלחמת חרבות ברזל פועלת היחידה בזירות נוספות, כרצועת עזה ודרום לבנון, ולא רק בפיקוד המרכז.
היסטוריה > 1993–1999: השנים הראשונות, דרום לבנון

היחידה הוקמה בשנת 1993 על ידי אל"ם יוסי גרינפלד כיחידת מודיעין מטרות (יחמ"מ) בגזרת לבנון, תחת אוגדה 36. הקמת היחידה התבצעה כתוצאה מלקחי מלחמת יום הכיפורים והצורך לזהות כוחות אויב מבעוד מועד. היחידה הייתה אמונה על ביצוע תצפיות ארוכות טווח ברצועת הביטחון, זיהוי כוחות אויב והכוונת אש יבשתית, ארטילרית או אווירית עליהם. בתחילה ליחידה לא היה שם ומספר, וניתן לה שמה של אשתו של גרינפלד, ניצן, ושלושת הספרות האחרונות של המספר האישי שלו – 636.
הפעילות המבצעית של היחידה בדרום לבנון התבצעה ממוצבי רצועת הביטחון: דלעת, סוג'וד, ריחן, הבופור ואחרים. עמדות התצפית במוצבים אלו הוקמו תחת אש אויב ונדרשו למיגון מיוחד. מטרת היחידה הייתה יירוט של חוליות ארגון הטרור חזבאללה על ידי זיהויין מבעוד מועד. הוכחת היכולת המבצעית גרמה לעליה בכמות המתגייסים ליחידה (משתי מחלקות לסדר גודל של פלוגה בכל מחזור גיוס). בשנותיה הראשונות היחידה הייתה מורכבת מארבע פלוגות: פלוגת מפקדה, פלוגת הכשרה ושתי פלוגות מבצעיות. הפלוגות המבצעיות התחלקו לפלוגה אחת בגזרת לבנון ופלוגה נוספת שמבצעת אימון ואחראית על גזרת רמת הגולן. היחידה שכנה במחנה ארעי בבסיס צאלים, עד למעברה למחנה ירדן שבסמוך לקצרין.
בשנת 1995 נכנס לתפקיד מפקד היחידה סא"ל יואל רונן, שבעברו הקים את פלס"ר 500. היחידה פעלה, כאמור, בשיתוף פעולה עם כוחות חיל האוויר, מרגמות וארטילריה לטובת יירוט של חוליות חזבאללה. תחת פיקודו של מפקד אוגדה 36 שי אביטל היחידה התמקדה ביכולות שיבדלו אותה מיחידות תצפית אחרות וישלימו את מעגל הסיכול – על ידי הפעלת אש:
עבדנו הרבה בהכשרה על האיסוף ועבדנו לא פחות על הפעלת אש, כולל ריענונים, סימולטורים ושיחות עם טייסי מסוקי קרב. תמיד הדגשנו: לא מספיק לאסוף ולתצפת, צריך גם להשמיד את האויב. ואין אף אחד שיעשה זאת במקומנו. זאת הייתה התכונה הבולטת של היחידה ברצועת הביטחון.
היחידה פעלה במשך ארבע שנים כיחידה חשאית. באסון המסוקים בשנת 1997 נפלו שלושה לוחמי מודיעין קרבי, עידן אלפר ויפתח שלפוברסקי מיחידת ניצן וקובי בן שם מיחמ"מ 869, מה שהביא בהמשך לחשיפת היחידה לציבור.
בשנים 1997–1999 היחידה התייצבה על תקינה של 10 צוותים לוחמים ועוד שני צוותים בהכשרה, כאשר בכל צוות ישנם לוחמים ותיקים יחד עם חדשים, כדי לייצר למידה של האחרונים מהלוחמים המנוסים יותר. בשנים אלה צברו צוותי היחידה ניסיון בעבודה במבצעים בעומק השטח ברצועת הביטחון, יחד עם יחידת אגוז ויחידות אחרות. בחירום היו תחת פיקוד היחידה 29 צוותים – צוותי היחידה, ובנוסף צוותים מיחידת שלדג, תצ"מ 5707, יחמ"מ 869, צוותים מחטיבת גולני ועוד. היחידה עבדה בצמידות לאלוף פיקוד הצפון, עמירם לוין ולידיעות שצוינו כחיוניות. מפקד היחידה, שי קולר, אמר על לוין שהוא ”הרגיש כי אנחנו יחידת הבת שלו ודאג לספק לנו כל מה שצריך לביצוע המשימות”.
בשנת 1999 קיבלה היחידה תעודת הערכה וציון לשבח ממפקד פיקוד הצפון גבי אשכנזי, כיחידה מצטיינת פיקודית באותה השנה. כבר בשנותיה הראשונות פעלה היחידה במקביל לגזרת לבנון בגזרת יהודה ושומרון, ואף פעלה לפרקים בגזרת רצועת עזה.